Els terrenys que estiguin en sòl rural s'han d'utilitzar de conformitat amb la seva naturalesa i, dins dels límits que disposin les lleis i l'ordenació territorial i urbanística, s'han de dedicar a l'ús agrícola, ramader, forestal, cinegètic o qualsevol altre de vinculat a la utilització racional dels recursos naturals.
Amb caràcter excepcional i pel procediment i amb les condicions que preveu la legislació d'ordenació territorial i urbanística, es poden legitimar actes i usos específics que siguin d'interès públic o social per la seva contribució a l'ordenació i el desenvolupament rurals o perquè s'hagin d'emplaçar en el medi rural.
Estan prohibides les parcel·lacions urbanístiques dels terrenys en el sòl rural, llevat dels que s'hagin inclòs en l'àmbit d'una actuació d'urbanització de la manera que determini la legislació d'ordenació territorial i urbanística.
Des que els terrenys quedin inclosos en l'àmbit d'una actuació d'urbanització, només s'hi poden realitzar:
a ) Amb caràcter excepcional, usos i obres de caràcter provisional que s'autoritzin perquè no estan expressament prohibits per la legislació territorial i urbanística o la sectorial.
Aquests usos i obres han de cessar i, en tot cas, ser demolides les obres, sense dret a cap indemnització, quan així ho acordi l'Administració urbanística.
L'eficàcia de les autoritzacions corresponents, sota les condicions indicades expressament acceptades pels seus destinataris, està supeditada a la seva constància en el Registre de la Propietat de conformitat amb la legislació hipotecària.
L'arrendament i el dret de superfície dels terrenys a què es refereix el paràgraf anterior, o de les construccions provisionals que s'hi aixequin, estan exclosos del règim especial d'arrendaments rústics i urbans, i, en tot cas, finalitzen automàticament amb l'ordre de l'Administració urbanística en què n'acordi la demolició o desallotjament per executar els projectes d'urbanització.
En aquests supòsits no és aplicable el que estableix la disposició addicional onzena, paràgraf segon.
b ) Obres d'urbanització quan concorrin els requisits que exigeix la legislació sobre ordenació territorial i urbanística, així com les de construcció o edificació que aquesta permeti realitzar simultàniament a la urbanització.
No obstant el que disposen els apartats anteriors, la utilització dels terrenys amb valors ambientals, culturals, històrics, arqueològics, científics i paisatgístics que siguin objecte de protecció per la legislació aplicable sempre està sotmesa a la preservació dels valors esmentats, i només pot comprendre els actes d'alteració de l'estat natural dels terrenys que aquella legislació expressament autoritzi.
Només es pot alterar la delimitació dels espais naturals protegits o dels espais inclosos en la Xarxa Natura 2000 reduint la seva superfície total o excloent-ne terrenys, quan així ho justifiquin els canvis que hi provoqui la seva evolució natural, científicament demostrada.
L'alteració s'ha de sotmetre a informació pública, que en el cas de la Xarxa Natura 2000 s'ha de fer de manera prèvia a la remissió de la proposta de descatalogació a la Comissió Europea i l'acceptació per aquesta de la descatalogació.
El compliment del que preveuen els paràgrafs anteriors no eximeix de les normes addicionals de protecció que estableixi la legislació aplicable.